รองผู้บังคับการตำรวจทางหลวง เชื่อภาพรวมการจราจรการเดินทางกลับจากช่วงเทศกาลปีใหม่จะหนาแน่นอีกครั้งปลายสัปดาห์นี้
รองผู้บังคับการตำรวจทางหลวง เชื่อภาพรวมการจราจรการเดินทางกลับจากช่วงเทศกาลปีใหม่จะหนาแน่นอีกครั้งปลายสัปดาห์นี้พันตำรวจเอก เอกราช ลิ้มสังกาศ รองผู้บังคับการตำรวจทางหลวง กล่าวว่า ตั้งแต่วานนี้พบว่าประชาชนเดินทางกลับจากต่างจังหวัดทำให้ปริมาณรถหนาแน่น โดยจุดที่เกิดปัญหา ได้แก่ จังหวัดนครสวรรค์จนถึงอินทร์บุรี ทางหลวงหมายเลข 11 และทางต่างระดับบางปะอินจนถึงเช้านี้ปริมาณรถเริ่มเบาบางลงแล้ว สายที่มาจากภาคตะวันออกเฉียงเหนือหนาแน่นในเส้นทางถนนมิตรภาพต่อเนื่องถึงพหลโยธิน แก้ไขปัญหาด้วยการเปิดช่องทางพิเศษเป็นระยะ คาดว่าปริมาณรถจะเพิ่มมากขึ้นเนื่องจากประชาชนจะเดินทางเข้ามาอย่างต่อเนื่อง ส่วนรถที่มาจากทางภาคตะวันออก ในเส้นทางหลวงหมายเลข 304 ถือว่าปริมาณรถยังไม่มากนัก เนื่องจากนิคมอุตสาหกรรมส่วนใหญ่จะเปิดทำการในวันที่ 6 มกราคม 2563 จะไปหนาแน่นในช่วงสุดสัปดาห์ ขณะที่เส้นทางที่มาจากภาคใต้ปริมาณรถหนาแน่นในช่วงเย็นและค่ำ บริเวณทางต่างระดับวังมะนาวและถนนพระราม 2    สำหรับอุบัติเหตุที่เกิดขึ้นบริเวณทางหลวงส่วนใหญ่มาจากการขับรถเร็ว ตัดหน้ากระชั้นชิดและหลับใน จึงย้ำผู้ขับขี่พักผ่อนให้เพียงพอ หากเหนื่อยล้าให้แวะจอดยังจุดพักรถทางหลวงที่มีอยู่ 251 แห่ง โดยไม่จอดไหล่ทางและเตรียมรถและแผนการเดินทางให้พร้อมเพื่อความสะดวกและปลอดภัย